**Årsberetning sesongen 2017 for Øvre Rendal skytterlag**

Styret har i år bestått av Tore Hornseth leder, Torbjørn Halvorsen nestleder, Tove Døsen kasserer, Ingvar M Høye styremedlem og Ole Martin Døsen ungdomsleder. Det er avholdt 3 styremøter sesongen 2017, hvor vi har behandlet lagets økonomi, terminliste for åpne og interne stevner, saker til møte med ØRJSK, arbeidsplan for laget og ungdomsutvalget samt diverse innkommende saker.

Lagets medlemstall 2017 for klasseførte skyttere er 96 stk.

Lagets leder har vært representert på et møte i Alvdal, i regi av samlaget i forbindelse med bruk av administrasjonsprogrammet til DFS. Tore Hornseth, Torbjørn Halvorsen og Stig Magne Finstad representerte laget på ombudsmøtet. Ombudsmøtet for Nord Østerdal skyttersamlag ble for øvrig arrangert av Øvre Rendal SKL på Øvre Rendal skytebane. Torbjørn, Tove, Ingvar Magne og Tore har deltatt på samarbeidsmøter med ØRJSK.

Det er noen rekrutteringsskyttere som har vært på ungdomssamlinger i regi av samlaget.

I samarbeidsmøte med ØRJSK på høsten 2017 ble tatt opp diverse saker. Vi ble bl.a enige om at hver klubb skulle ha ansvar for å kreve inn nøkkelavgift av sine medlemmer. Det var også enighet om at vi skulle kjøpe inn 1 ny monitor. ØRJSK var også positive til å sette på dører foran 100 m standplassen, de skulle ta med dette inn til sitt årsmøte.

Det er blitt avholdt 2 dugnader på skytebanen i år, vår og høstdugnad, med bra oppmøte.

Det ble også tatt en dugnad på 100 m skivene. Dette var ikke så lett som vi trodde, men den yngre garde fant løsning på det og det ble gjort en stor jobb på dette området.

Det er jo også blitt utført mange mindre dugnader av vår eldre garde, sånn som klargjøring av 15 meters bane etc. Disse gutta er jo til å stole på!

Når det gjelder gressklipping på banen og det utvendige vedlikeholdet, mener vi at det er Ingvar Magne som gjør det meste. Dette må vi få ØRJSK til å engasjere seg mere i.

Arrangementer som vi har arrangert sesongen 2017:

**Møter:**

* Arrangerte ombudsmøte for Nord-Østerdal skyttersamlag des. 2016

**Åpne stevner:**

* Samlagsstevne 15m for 2017.
* Åpent banestevne (midtuke stevne).

**Interne stevner:**

* Lagsmesterskap felt.
* Lagsmesterskap bane.
* Lagsmesterskap 15 m.
* Diverse pokalskytinger.
* Jegerkvelder.
* Veterantreff for veteranene i Nord-Østerdal (veteranene arrangerer dette selv).

Økonomien i laget er god med et overskudd på Kr 44 374,- for driftsåret 2017. Tove som styrer med økonomien gir tilbakemeldinger på denne på hvert styremøte og har full kontroll på dette. Hun er også veldig flink til å søke på midler samt å ta vare på våre sponsorer. Stor takk til henne!

Bommen som ble satt opp nede ved vegen fungerer bra. Vi har også i år latt den stå oppe i 14 dager i forbindelse med jakta. Den vil også stå oppe i vinter.

**Resultater fra våre interne skytinger:**

|  |  |  |  |  |
| --- | --- | --- | --- | --- |
| Stevne | Navn skytter | Klasse | Poengsum | Plassering |
| LM 15m | Sigmund Grindflek | ER | 346 | 1 |
| Marian Nilsen Rødsjø | Jun | 336 | 1 |
| Halvor Hornseth | R | 322 | 1 |
| Torbjørn Halvorsen | V65/V73 | 344 | 1 |
| Tore Hornseth | V 55 | 343 | 1 |
| Linda Døsen | 1 | 249 | 1 |
| Frank Engene | 2 | 331 | 1 |
| Ole M Døsen | 3-5 | 346 | 1 |
| LM Bane | Sigmund Grindflek | ER | 342 | 1 |
| Elen Hangaard | R | 306 | 1 |
| Torbjørn Halvorsen | V65 | 348 | 1 |
| Tore Hornseth | V55 | 337 | 1 |
| Mariann N Rødsjø | J | 337 | 1 |
| Ole M Døsen | 3-5 | 344 | 1 |
| LM Felt | Katrine Iversen | R | 40/3 | 1 |
| Mariann N Rødsjø | J | 39/6 | 1 |
| Ingvar M Høye | V55 | 38/6 | 1 |
| Torbjørn Halvorsen | Vet 65/73 | 41/7 | 1 |
| 15 skudd pokal | Torbjørn Halvorsen |  | 150 |  |
| Dugleikpokal | Edvard Brendnes |  | 248,5 |  |
| Feltpokal | Ingvar M Høye |  | 27/16 | Odel/eie |
| Søbergspokal | Ole M Døsen |  | 245 |  |
| Renskanna | Ole M Døsen |  | 344 |  |
| LM Bane | Ole M Døsen |  | 344 |  |

**Resultater av utvalgte stevner sesongen 2017**

|  |  |  |  |  |
| --- | --- | --- | --- | --- |
| Stevne | Navn skytter | Klasse | Poengsum | Plassering |
| SM 15m | Stig M Finstad | 1 | 247 | 1  |
| Torbjørn Halvorsen | V65 | 349 | 2 |
| Veteraner lagskyting |  |  | 1 |
| Linda Døsen | 1 | 246 | 2 |
| Tore Hornseth | V55 | 344 | 2 |
| Ingvar M Høye | V55 | 340 | 3 |
| FM bane | Torbjørn Halvorsen | V65 | 349 | 6 |
| LS Felt | Gunhild Helstad | EJ | 35/5 | Finale |
| Anne B Engebretsen | 4 | 37/2 | Finale |
| SM Bane | Gunhild Helstad | 4 | 341 | 3 (Beste dame) |
| Torbjørn Halvorsen | V65 | 349 | 3 |
| LS Bane | Gunhild Helstad | EJ | 341 | Finale |
| LKS Felt | Torbjørn Halvorsen | V65 | 42/7 | 6 |
| Østlendingenfinale | Torbjørn Halvorsen | V65 | 250 hovedskyting | 5 etter omg |
|  | Sigbjørn Nystuen | V65 | 249 hovedskyting | 4 etter omg |
| Frende Cup | Gunhild Helstad | 4 | 340 | 4 |
| Frende Cup Aurland | Sigbjørn Nystuen | V 65 | 250 etter hoveskyting | 5 |
| Frende Cup Randsfjorden | Gunhild Helstad | 4 | 341 | 3 |

Når det gjelder flere resultater i rekruttklassene, viser vi til årsmeldinga fra ungdomsutvalget.

Det er en del av skytterne som er veldig flinke til å reise ut og skyte stevner, dette er gode ambassadører for skytterlaget. Det er også blitt skutt mye bra både på små og store stevner. Vi har spesielt mange gode resultater i innledende skytinger, mens omgangene ikke alltid har blitt like bra. Når det gjelder resultater fra åpne stevner, viser vi til resultater som ligger på DFS sin hjemmeside.

Gunhild Helstad som i fjor hadde en glimrende sesong, har i år skutt både i EJ og klasse 4.

Det ser ut som hun takler overgangen til stående skyting veldig bra, hun har hatt mange fine resultater i år også. Hun går for øvrig på skytterlinja ved Meråker VGS og det gjør nok sitt til at det fortsatt blir bra med trening og hun får samtidig være i et aktivt skyttermiljø.

Antall deltagere på LS var i år på 9 stk.

Hjemmesida er oppe og går, og vi er blitt flinkere til å legge ut stoff der og på Facebook.

På våre åpne stevner har vi tatt bilder og oppdatert hjemmesida etter hvert lag, dette fikk vi veldig mye ros for.

Aktiviteten på 15 meter har nok vært noe større i 2017 enn i 2016, men utendørs har den vært omtrent den samme.

Når det gjelder aktiviteten til ungdomsutvalget vises det til egen årsmelding. Vil benytte anledningen til å takke Ole M og resten av styret i ungdomsutvalget for deres innsats.

Vi synes at arrangementene våre stort sett går greit med få problemer. For første gang i år så hadde vi livevisning fra våre stevner, etter litt innkjøringsproblemer fikk vi det oppe og gå, så det fungerer.

Utleie av skytterhuset har også i år vært utført av Torbjørn som har fulgt opp dette bra. Det har nok vært en del mindre utleie i år. Det er Oddny Trøen som vasker, noe alle er godt fornøyd med.

Da gjenstår det bare å takke alle som har bidratt i året som er gått, og som gjør at vi kan drive laget som vi gjør.

Lykke til neste sesong!

*Styret Øvre Rendal skytterlag*

*Tore Hornseth*

*Leder*